

[image: image1.png]%@ CAPVXXEHUE “3APABE 3A BCUYKIA”






Съюзен живот, СИБ

На 4 май 2026 в офиса на Съюза на инвалидите в България се проведе среща на ръководството на Съюза с председателя на Съюза на артистите в България г-н Христо Мутафчиев. Г-н Георги Колев, председател на СИБ, запозна госта с историята, мащабите и структурата на СИБ. Като организация на хората с увреждания, тя обхваща 28 312 души и има структури в 337 населени места в България. Той изрази своята неудовлетвореност от факта, че институциите не предприемат адекватни действия, за да облекчат поне отчасти ежедневието на всички тези хора. Посрещането на най-обикновени битови потребности за тази категория граждани, особено за онези от тях, които се придвижват с инвалидни колички, е изключително затруднено. Достъпът им до институции, културни учреждения като театри, изложби, музеи и др., а дори и до магазини, аптеки и здравни заведения също се оказва едно голямо изпитание. 

Г-н Христо Мутафчиев, който поради нещастни житейски обстоятелства е човек с увреждания, сподели подобни разсъждения и разказа как тези проблеми са намерили удачно решение в някои страни. Той също изрази задоволството си от коректното и уважително отношение, което е констатирал към хората с увреждания в чужбина. В контекста на тези разсъждения между ръководствата на СИБ и САБ в лицето на техните председатели и представителни органи бе взето решение да се подпише Меморандум за сътрудничество. Той включва следните основни моменти:

1. Насърчаване социализацията на хората с увреждания чрез изкуството и културата;

2. Създаване на съвместни културни инициативи;

3. Повишаване на обществената заинтересованост към проблемите на хората с увреждания и на артистите в България.

За да бъдат реализирани тези основни цели, от изключително голяма важност е да се ангажират институциите за създаването на достъпна градска среда за тази категория граждани. Г-н Колев сподели, че по този повод на следващия ден е иницииран протест на хората с увреждания пред Столична община.

След това председателят на СИБ г-н Георги Колев връчи на г-н Христо Мутафчиев грамота за неговата съпричастност и активна позиция във връзка с решаване на тези изключително актуални проблеми на хората с увреждания. Така също предложи г-н Мутафчиев да бъде обявен за почетен член на СИБ. По този повод председателят на Регионалната организация „Св. София“, която е и председател на дружество „Младост 1“ г-жа Светла Николова тържествено връчи членската книжка на Хр. Мутафчиев.

Лилия Николова, СИБ

ВЯРА коментира: Със задоволство може да кажем, че подходите за инвалидни колички и вътрешното обзавеждане на всички културни институции в Плевен са налице и в пълна изправност, за което всички ние, хората с увреждания сме благодарни на Община Плевен и нейното ръководство.

Съюзен живот, СГБ, Плевен
Децата от кабинета за ранна рехабилитация на слуха и говора в Плевен не за първи път имат сред себе си уважаван талант в националните конкурси и събития. Ето как ние, от РО-Плевен наскоро получихме най-красивото и безценно потвърждение за това. Големият пролетен празник Великден, който се празнува в християнския и католическия свят, и създава празнично настроение, е вдъхновил ръководството на детската градина „Зорница., оценявайки възможностите на 5-годишния Вальо, който е с увреден слух, да бъде включен в националния конкурс „Цветовете на моя Великден. Този конкурс се организира от регионален център за подкрепа на процеса на приобщаващо образование в град Перник. В него са включени само изявени деца със специални образователни потребности от цялата страна. Нашият малък талант Валентин Найденов, който посещава кабинета за рехабилитация на слуха и говора в Плевен, е именно момчето, което е отличено за участие благодарение на своето изключително старание и любознателност. Много често ние сме го виждали да снима с телефона си нещата които го впечатляват. А после създава картините си, които ни учудват с изключителен усет и талант. За радост на всички - родители, приятели и негови учители, картината е класирана на първо място в категорията „Приятел на природата“.

Поздравление за твоя талант, малки художнико!

Димитрина Каракирова,  координатор 

на РО на глухите,  Плевен

***

Знаменателна годишнина, 120 години държавно образование за деца с увреден слух 
в България

На 29 май 2026 година се отбелязва едно събитие, което дава началото на жизненото, културното и обществено развитие на глухите хора в България – преди 120 години в София е основано и открито първото училище за глухи деца в България. Европа е очарована, светът – учуден. В малка България глухите деца вече могат да стават умни и разумни, да четат и пишат, и да са уважавани.

Юбилейният ден беше специално отбелязан и в рамките на международната научно-практическа конференция „Ти чуваш., която се проведе в Националния исторически музей. Тука бе и голямото тържествено честване с празничен концерт, организиран с участието на деца с увреден слух и техни приятели от цялата страна.

***

Изкуственият интелект - дискусии и мнения

Когато иновацията не разбира езика

Съвременните разработки в областта на носимите ИИ (Изкуствен интелект) технологии, като пръстени със сензори, които превеждат жестов език в реално време, все по-често се представят като пробив в достъпността. Един такъв пример, описан в „Singularity Hub”, включва система от няколко ИИ пръстена, които проследяват движенията на пръстите и ги превръщат в текст или реч в реално време. На пръв поглед подобни технологии изглеждат като значителен напредък. Те обещават по-бърза комуникация, по-малка зависимост от човешки преводачи и по-голяма независимост за глухите потребители. Но зад този оптимистичен наратив се крие по-дълбок проблем: тези системи са изградени върху фундаментално непълно разбиране за самия жестов език.Дали технологиите отразяват дългогодишен модел, в който комуникацията на глухите не се свежда вече само до опростени, машинно разпознаваеми жестове, или е друго.

ТИШИНА, СГБ

Дейност в съюзните организации,
ТО ССБ Плевен

На 4 юни 2026 в Плевен, клуба на ул. Гренадирска 30 се състоя годишното Отчетно събрание на Териториалната организация на ССБ Плевен. Председателят на организацията Володя Христов и членовете на УС подготвиха отчетния доклад за периода 2025-2026, финансовият отчет за същият период и проекто-програмата за следващия 2026-2027. В деня на събранието, след като бяха спазени всички уставни изисквания Председателят на организацията откри събранието и даде думата на сътрудника си Ралица Цанкова да прочете подготвените за събранието документи. Основните направления по които се работи са:

- Организационна дейност. Издирват се нови членове и се приобщават към живота в съюзната организация, като за това съдейства ТЕЛК, РО на ССБ Плевен и членовете на УС от самата организация. Навременно се събира членския внос и неговото правилно използване за нуждите на организацията, навременно уведомяване за изтичане срока на социалните оценки, взаимопомощ при попълване на заявленията-декларации  и други документи, разясняване на законовите разпоредби, тези за правата на хората с увреждания, за социалната оценка и интеграционните добавки, информация от РЗИ Плевен, наредбите на Община Плевен.

- Социално-битова дейност. Осигурявана бе и лятната почивка на членуващите в организацията, като по график спуснат от ЦУ ССБ членовете почиват в базата на ССБ в с. Шипково.  Ръководството на организацията винаги е акцентирало за голямата роля на белия бастун като пръв помощник на незрящите граждани в ежедневието им за преодоляване на неимоверните трудности и повишаване на тяхната мобилност. УС на ТО на ССБ Плевен на свои заседания разпределяше помощни средства предоставени от централата в София, според нуждите от такива на членовете. При необходимост от някакво помощно средство извън тези средства, по заявка чрез ТО и РО на ССБ Плевен се предоставят такива средства срещу заплащане. Тука трябва да се благодари на РО на ССБ Плевен и лично на г-н Павлин Ангелов за това, че предоставиха средства за закупуване на сценично облекло и обувки на ВГ „Пей, сърце” и финансови средства за пътуване до участията им извън Плевен. Организират се тържества за отбелязване на всички национални, православни и празници от народния бит. Повечето се провеждат в клуба, а други организирано в близки ресторанти. Най- значимо внимание бе отделено на отбелязването на 15 октомври, Ден на незрящите хора, или както си го знаем този на белия бастун.

- Културно-масова дейност. В тази точка от отчетния доклад най-много може да се говори и пише. В началото на този отчетен период съюзът отбеляза една значима годишнина. През 2025 г. съюзът навърши 105 години от своето създаване. Това е много значима годишнина, за която могат много НПО-та да черпят опит. Отбелязват се всички национални и християнски празници, особено тържествено Коледа и Великден. На организираните кулинарни изложби и такива на плетива и други ръкоделия хората със зрителни увреждания показват, че човешките възможности наистина са неограничени. Най-искрено и творчески незрящите се изявяват на тържествата посветени на 15 октомври, Ден на Белия бастун. В организацията от много години работи и твори Вокална група”Пей, сърце”.  Тя репетира в клуба под ръководството на Емилия Кръстева, ръководител и корепетитор. Те представят организацията на редица фестивали, концерти и събирания в клуба. Ето всичките места с тяхно участие. ВГ.Пей,Сърце,взе участие във фермерски пазар 2025г.,във фестивала на патриотичната песен,където станаха лауреати,а Теодора Бориславова спечели златен медал.Наградени бяха от Евгения Иванова.Представиха съюза на слепите във фестивалите Фолклориада-с.Коиловци,Бреница пее и танцува-с.Бреница, Ние сме дами беленчанки-гр.Бяла,от Тимок до Вита-с.Черни Вит.

Румен Петков участва в литературен конкурс „Графити от думи и звуци“, организиран от ССБ  и награден лично от Десислава Радева с първа награда за поезия.

- Спортно туристическа дейност. В работата на организацията особено внимание се обръща на спортно-туристическата дейност. Тези дейности са от голямо значение за съхраняване на доброто здравословно състояние на увредените хора, за  добрият им тонус и спечелване на престиж и нови запознанства. Три са спортовете върху които се акцентира, това са спортен риболов, шахмат и спортна табла. Председателят на ТО ССБ Плевен Володя Христов е капитан и на двата отбора, този по спортен риболов и шахмат. Със своите участия в организираните турнири състезателите заемат винаги челни места в призовата тройка. С това те представят ТО ССБ Плевен, печелят купи и медали, а това е отличен атестат за добрата работа в организацията.  През отчетната година отборът по шахмат участва в Национален турнир по шахмат за незрящи в Плевен, организиран от РО на ССБ Плевен, като също завоюва призовите места. Всички спортни състезания проведени в Плевен са финансирани от Община Плевен. Не трябва да забравяме и участието на Лилия Петева в състезанията по спортна табла.

Повече от екскурзиите, които се провеждат са еднодневни. Това се определя от характера на заболяванията и възрастта на участниците. През отчетната година бяха организирани екскурзии и излети до Байкал,Бузлуджа,Кнежа.

Председателят и Управителният съвет на ТО на ССБ Плевен винаги се е стремил да откликва на всички поставени задачи, да сплотява колектива,да работи и подкрепя онези които искат да се образоват ,професионално да се развиват. Особено внимание се отделя към привличане на млади членове и тяхното приобщаване в организацията.

„Нека си пожелаем повече приятни мигове заедно, повече успехи и благополучие за всички ни и за семействата на нашите членове.“ С тези думи Володя Христов закри събранието.

***

60 състезатели се включиха в Държавното първенство по спортен риболов за хора със зрителни увреждания край Плевен

60 състезатели от 15 спортни клуба от цялата страна се включиха в Държавното първенство по спортен риболов за хора със зрителни увреждания. Надпреварата се проведе на язовира за спортен риболов „Оазис“ край плевенското село Ясен. Събитието се финансира от Агенцията за хората с увреждания, а домакин на първенството е Сдружението с общественополезна дейност „Спортен клуб за хора със зрителни увреждания – Плевен“.

Лично кметът на Община Плевен д-р Валентин Христов пожела „Наслука“ на участниците и организаторите. Гост на откриването бе и началникът на отдел „Спорт“ към местната администрация Ваня Първанова. Поздрав към състезателите отправи и областният управител на Плевен Иван Петков, успех пожела и кметът на село Ясен Мариана Иванова. 

„Риболовът е хоби и развлечение за много зрящи хора. За наша радост открихме това хоби и за хората със зрителни увреждания. Наслука и успех на всички състезатели“, пожелаха от Съюза на слепите в България и изразиха благодарност към Община Плевен за дългогодишното добро партньорство. България и изразиха благодарност към Община Плевен за дългогодишното добро партньорство. Главен съдия на състезанието бе Евтим Лозанов. Според регламента надпреварата продължи четири часа, като пет минути преди края съдията подаде сигнал за финал. Съюзът на слепите в България е създаден през 1921 г. и обединява над 11 000 български граждани с трайни зрителни увреждания. Една от най-големите и активно работещи регионални организации на Съюза е базирана в Плевен. Сдружението с общественополезна дейност „Спортен клуб за хора със зрителни увреждания – Плевен“ е основано 2006 г. Класиране: 

Отборът на „Верея“ – Стара Загора, с улов от 15,5 кг, стана държавен първенец за 2026 г. по спортен риболов. 

Втори се класира отборът на „Пауталия“ – Кюстендил, с улов от 6,650 кг, а трети са представителите на „Кракра“ – Перник, с 6,480 кг. 

Домакините от Спортен клуб за хора със зрителни увреждания (СКХЗУ) – Плевен, заеха четвърто място сулов от 4,460 кг. 

Индивидуалната купа за най-голяма уловена риба бе връчена на Динко Даскалов от „Пауталия“ – Кюстендил. Теглото на неговия трофей е 5,5 кг. 

Наградите връчи председателят на Съюза на слепите в България Васил Долапчиев. Уловената риба беше върната обратно във водоема.

***

Когато времето е прекрасно, слънчево и топло, какво по-добро за пътуване. На 21 май 2026 се проведе еднодневна екскурзия до Свищов. Свищов е един от най-атмосферните дунавски градове - тих, с много история, архитектура от Възраждането и страхотна гледка към реката.  Групата членове на ТО ССБ Плевен взели участие в нея посетиха: паметници на руски войни, от руско-турската война. При гр. Свищов русите дебаркират на българския бряг, Разкопките на римската крепост Средновековна крепост на хълма над града. Днес е парк с алеи, пейки и панорамна площадка. Гледката към Дунава оттам е най-добрата в Свищов.

Дунавски бряг и пристанище

Разходката по кея е класика. Църква „Св. Троица“ Дело на Кольо Фичето, завършена през 1867 г. Смята се за една от най-красивите му църкви заради каменната пластика и пропорциите. къщата-музей "Алеко Константинов", Родната къща на Щастливеца, Етнографски музей – Сладкаровата къща Построена през 1800 г. СА „Д. А. Ценов“ Първото висше икономическо училище в България, основано през 1936 г. Сградата е монументална и е част от облика на града. Манастир „Покров Богородичен“

На 3 км от града, в гората. Тихо място с извор и хубава природа за разходка. Часовниковата кула, Символът на града от 1763 г.
***

От 13 до 16 май 2026 в хотел "Хоризонт" гр. Обзор се проведе Държавно индивидуално първенство по шахмат за незрящи. Плевенският отбор с капитан Володя Христов участва във втора група. В четиридневната игра Володя завоюва трето място в класирането.

Румен Петков, организатор клуб,

ул. Гренадирска 30 Плевен

Венец от билки сплетоха на Еньовден

По традиция, на 24 юни 2026, когато празнуваме Еньовден, членове от  плевенските клубове на хората с увреждания и пенсионера в Плевен посрещнаха празника в началото на парк „Кайлъка”. Ранобудните и енергични пенсионери бяха изплели венец от дъхави билки, под който минаха всички за здраве. Приготовленията за празника започват в ранни зори. Дамите от клубовете с набраните от тях билки сплетоха с червен конец ритуален венец. Цвят и аромат в него смесиха еньовче, бял равнец, жълт кантарион, ягода, здравец, бръшлян, синя жлъчка. Участниците разясняваха коя билка за какво се ползва, какво лекува, кога се бере и как се приготвя. Дошлите да спортуват в Кайлъка плевенчани с любопитство и удоволствие се спираха пред импровизирания щанд и после с усмивка минаваха под венеца за здраве. Преди цялата група от плевенските клубове да премине под венеца и да продължи с разходка сред прохладата на парка, член на един от клубовете прочете и за традицията на Еньовден. Гости на това мило празненство бяха организаторките от всички Клубове на хората с увреждания и пенсионера(КХУП) на територията на Община Плевен. След това всички организирано се разходиха в парк "Кайлъка" и почерпиха с кафе и безалкохолни напитки в близките кафета в парка.

Р. Петков, организатор клуб

Фестивали и клубните участия в тях,

пролет/лято 2026, календар

16 май, Фестивал на старата градска и шлагерна песен "Романтика" в гр. Пордим, организатор НЧ "Иван Радоев- 1907". Фестивалът  даде възможност за изява на певчески групи за стари градски песни, за възраждане на  градската песенна традиция, както и да се достави удоволствие на ценителите на песента.

Участници от КХУП: ВГ "Перуника" при НЧ" Извор", и КХУП ул. "Сан Стефано" 40  изпълниха "Песен за пилота", "Отрова си ти" на Спартак Бутански, наградени със златен медал и грамота. Емил Гецов, член на клуба спечели трето място, бронзов медал за своето индивидуално изпълнение.

31 май, XV Национален фестивал на патриотичната песен “ОТЕЧЕСТВО” Плевен, Общинска зала "Катя Попова", съорганизатор СОСЗР- Плевен и с подкрепата на военно-патриотичните съюзи в Плевен. 

Участници от КХУП: ВГ "Пей сърце" при ТО на ССБ Плевен, клуб ул. Гренадирска 30  се представи с песните "Замръкнал ми е Димитър ", и "Бела Яна".

Младата солистка на групата Теодора Севдалинова изпълни " Вий се орльо". ВГ "Перуника" с ръководител и корепетитор Красимира Борисова, КХУП ул. Сан Стефано 40 представи "Хубава си Татковина" и "Слънцето трепти захожда".

ВГ "Пендара" с ръководител и корепетитор Магдалена Георгиева, НЧ "ЛИК" Плевен, и КХУП ул. Данаил Попов 2, представи "Роден край" по Стефка Берова и "Обич" по стихове на Дора Габе.

ВГ „Перуника” при НЧ „Ракитин”, гр. Плевен, ръководител Николина Станчева, представи "Здравей свободен Плевен", "Горди българи" и "Има една страна, казва се България".

За изявите си, нашите групи получиха златни медали и грамоти за участие, а Теодора Севдалинова получи златен медал, грамота и специалният приз на "Съюз на ветераните от резерва".

6 юни, XIV Национален фестивал "Традицията среща бъдещето" с. Ясен, Община Плевен. На площада в селото десетки танцови и певчески състави от близо и далеч пяха и танцуваха пред събралото се множество гости и приятели.

Участници от КХУП: ВГ "Перуника" при НЧ "Извор" с ръководител и корепетитор Красимира Борисова , и КХУПул. "Сан Стефано" 40

13 юни, XIII Национален фестивал на старата градска песен " С песен на сърцето" Габрово. Фестивалът се проведе в двора на Регионален исторически музей Габрово. Събитието събира състави и индивидуални изпълнители от цялата страна.

Участници от КХУП: ВГ "Пендара" с ръководител и корепетитор Магдалена Георгиева от НЧ "ЛИК" Плевен и КХУП ул. Данаил Попов 2, представи "Роден край" по Стефка Берова и "Не си отивай" по Дамян Дамянов. Удостоени със златен медал за своето участие.

13 юни, V Фолклорен фестивал „ФОЛКЛОРИАДА'2026“ с. Коиловци Община Плевен.

 Посетен от членове на КХУП Плевен.

20 юни, V Зонален многожанров фестивал „Бреница пее и танцува“, 2026 г.

Участници от КХУП: ВГ "Пей, сърце" при ТО на ССБПлевен, клуб ул. Гренадирска 30  се представи с песните "Китка ти падна Динке" и "Бела Яна".

Наградени със златен медал и грамота за участие.

20 юни: Трето издание на фолклорен събор „Кайлъшка шевица“, парк "Кайлъка" Плевен. Единственият по рода си фолклорен събор в Северна България се проведе отново на Мечата поляна. Събитието бе посетено от много граждани и гости на града ни, в това число и членовете на КХУП.

5 юли, Международен фолклорен фестивал "Фолклорен извор" се проведе от 3 до 5 юли в летния театър на  с. Царевец, Община Свищов.

Участници от КХУП: ВГ "Пендара" с ръководител и корепетитор Магдалена Георгиева от НЧ "ЛИК" Плевен, и КХУП ул. Данаил Попов 2, представи песните "Роден край" по Стефка Берова и "Обич" по стихове на Дора Габе.

Румен Петков, организатор клуб, 

Беседа по проекта
„Пътят към здравето“ в Плевен

С подкрепата на Община Плевен фондация „Нана Гладуиш -Една от 8“ проведе на 17 юни 2026 г., сряда, среща от проекта „Пътят към здравето“. Целта е да се насърчи информираността и културата на профилактика сред жените в България. Инициативата е насочена към момичета, млади жени, майки и жени в активна възраст, които искат да знаят как да се грижат за себе си, кога и какви профилактични прегледи са препоръчителни и какви са възможностите за ползване на здравни услуги в България. Събитието бе от 18.00 часа в Конферентната зала на Община Плевен в сграда „Гена Димитрова“ /сградата на Регионална библиотека „Христо Смирненски“. Срещата предостави на участничките практична и достъпна информация за женското здраве и профилактиката. Експерти от фондацията отговориха на въпроси като:

– Кога трябва да започнат профилактичните прегледи и колко често да се правят; 

– Какви са най-честите рискови фактори и как можем да ги избегнем; 

– Какво е електронно здравно досие и как да го ползваме. 

Събитието съчетава лекционна част и разговор, за да могат участничките да получат както 

насоки, така и отговори на личните си въпроси. По време на срещата имаше информация за грижата за женското здраве през различните етапи от живота, бяха раздадени и информационни материали.

Институции в Плевен с обща инициатива
под мотото „Не сте сами“

Три институции в Плевен -Местната комисия за борба с противообществените прояви на малолетните и непълнолетните (МКБППМН) към Община Плевен, Районен съд – Плевен и отдел „Борба с наркотрафика“към Агенция „Митници“, организираха съвместна инициатива по повод Международния ден за борба със злоупотребата и нелегалния трафик на наркотични вещества. Събитието бе под мотото „Не сте сами“ и се проведе на 26 юни 2026 г. (петък) от 18,30 часа в зала „Плевен“ на Областна администрация. Инициативата е насочена към превенция на употребата на наркотични вещества сред младите хора и цели да повиши информираността и ангажираността на учениците по темата чрез открит диалог и ангажиращи активности. Програмата включва информационна част, дискусия и демонстрации. Специалното музикално участие е на рап изпълнителите FYRE & THEO с концерт на площад „Възраждане“.

Община Плевен започна сключване на договори с крайни получатели по проекта
„За по-чист въздух“

В резултат на извършените обходи на домакинствата в община Плевен, подали заявления за подмяна на отоплителни уреди на твърдо гориво с екологосъобразни алтернативи – уреди на пелети на отоплителни уреди на твърдо гориво с екологосъобразни алтернативи – уреди на пелети (топловъздушни камини, камини с водна риза и водогрейни котли), както и електрически уреди (климатици, термопомпи „вода–въздух“ и радиатори), към момента предстои сключването на 259договора с крайни получатели. Обходите на домакинствата, подали заявления, продължават. Дейностите са част от изпълнението на проект №BG16FFPR002-5.001-0008-C01 „Подобряване качеството на атмосферния въздух в община Плевен“, финансиран по Приоритет 5 „Въздух“, Процедура № BG16FFPR002-5.001 „За по-чист въздух!“, Програма „Околна среда“ 2021-2027 г. В проекта могат да участват както граждани, така и юридически лица, които притежават жилищен обект на територията на общината и използват топлоуреди на твърдо гориво – дърва и въглища. Проектът обхваща всичките 25 населени места на територията на общината. Община Плевен призовава гражданите да се включат активно в проекта и да се възползват от възможността за подмяна на отоплителните уреди на твърдо гориво с по-екологични алтернативи, с цел подобряване качеството на атмосферния въздух. Гражданите могат да кандидатстват като крайни получатели по проекта, като подават заявления по един от следните начини: 

-В офиса на проекта в Плевен, намиращ се в Търговски център „Макси“, ул. „Цар Борис III“ № 12, ет. 2, с  работно време от 09:00 до 17:30 ч.;

-Телефон за контакт: 0876 018 294.

-По електронна поща на адрес: info@cleanairpleven.com.

При подаване на документите по електронен път те трябва да бъдат попълнени, подписани и сканирани във формат PDF или JPEG. След проверка за пълнотата на документите кандидатът получава по електронен път идентификационен код на подаденото заявление. 

-Чрез електронната платформа: 

https://survey.cleanairpleven.com/index.php?r=survey/index&sid=496595&lang=bg

Фермерски пазар в Плевен

В третия петък на всеки месец в Плевен си дават среща български фермери, земеделци и производители, които представят своята продукция на Фермерския пазар. На 19 юни, Българският фермерски пазар отново посрещна плевенчани и гостите на града с юнското си издание на обичайното място – Кооперативния пазар (на паркинга срещу покритата част със зеленчуковите щандове, откъм спирката на градския транспорт). Посетителите имаха възможност да се срещнат с производители от различни краища на страната и да открият богато разнообразие от продукти и изделия. На щандовете бяха представени мед и пчелни продукти, млечни и месни специалитети, рибни деликатеси, пресни яйца и още много вкусни предложения, създадени с внимание към качеството и традициите. За ценителите на доброто вино също имаше специални предложения, съчетаващи традиции, майсторство и характерен вкус.

„Българският фермерски пазар е много повече от събитие. Той създава възможност за личен контакт между производители и потребители, за споделяне на истории, опит и знания за произхода на храната и начина, по който тя достига до нашата трапеза. На 19 юни отново показахме, че зад всяка качествена храна стои човек, който работи с грижа, отговорност и любов към това, което създава“, споделят от фондация „ОТ БГ“, която в партньорство с „Тибор“ ЕООД и Община Плевен организира инициативата.

Здраве, Сърдечно-съдови проблеми
през топлото време

Пациентите, страдащи от сърдечно-съдови заболявания, са чувствителни към рязката смяна на времето, прекалено високите и прекалено ниските температури. Горещите летни дни, които вече са тук, могат да повлияят неблагоприятно на сърдечно-съдовата дейност и изискват повишено внимание особено от страна на страдащите от сърдечни заболявания или хронични проблеми с кръвното налягане.

Високите температури оказват негативен ефект върху сърдечната дейност на хронично болните от сърдечни заболявания. Наблюдават се ритъмни нарушения, като най-честото страдание е предсърдното мъждене, дължащо се на диселектролитемия. Тя може да бъде причинена от нарушение на солевия баланс поради обезводняване на организма в горещините. Това е предразполагащ фактор за проява на ритъмни нарушения.

Високите температури, съчетани с дейности и физически усилия на открито, причиняват обилно изпотяване, с което се губят значителни количества електролити и се нарушава нормалното функциониране на сърцето. Адекватният прием на течности и поддържането на тялото хидратирано е от съществена важност при пациенти, подложени на диуретична терапия, за да избегнат прилошаване или колапс, причинени от спад на кръвното налягане или от обезводняване.

Добра превенция е коригирането на дозата на приеманите лекарства, но задължително след консултация с лекуващия лекар, както и приемът на допълнително количество течности – поне литър над обичайното.

На болните от сърдечно-съдови заболявания добре се отразява почивка в планината, в сравнение с тази на морския бряг, избягването на стоенето на открито в най-горещата част от деня – времето между 11 и 17 часа, редовно измерване на кръвното налягане и стриктно следене на стойностите му, редовни кардиологични прегледи, прием на достатъчно количество течности – вода, неподсладен чай, избягване на консумацията на кофеин и алкохол, корекция на дозата приемани лекарства.

Високите температури водят до разширяване на кръвоносните съдове и спадане на кръвното налягане. Пациентите, страдащи от ниско кръвно налягане, могат да се чувстват замаяни, да изпитват слабост и да им прилошава. Това налага контрол на диуретичното лечение при страдащите от сърдечно-съдови заболявания. Приемащите лекарства за високо кръвно налягане често се нуждаят от намаляване на дозата през лятото, поради естествения спад на кръвното. Това не трябва да става самоволно, а след консултация със специалист. Спирането на лекарствата за контрол на високото кръвно налягане без лекарска консултация може да бъде опасно за здравето и живота. Съвети за опазване на здравето на страдащите от сърдечно-съдови заболявания през лятото:

- Увеличеният прием на вода е строго препоръчителен;

- Да се избягва приемът на кофеин, тлъсти меса, алкохол, бира, черен чай;

- Да се намали до минимум консумацията на бързи въглехидрати – сладки, захар, хляб, както и на солта;

- Да се осигури достатъчно количество качествен сън в прохладна и добре проветрена стая;

- Да се избягва носенето на тесни дрехи, особено по време на дълго пътуване, поради опасността от емболии, породена от нарушаване на кръвообращението от тесните дрехи;

- Препоръчва се консултация с лекуващия лекар за коригиране на дозата на приеманите лекарства.

Симптомите, които са притеснителни и изискват незабавен преглед, са следните:

- Болка в областта на сърцето, която се разпространява към лявото рамо и ръката.

- Задух и сърцебиене, които възникват в покой и се усилват, докато пациентът лежи.

- Главоболие в областта на тила.

- Изтръпване на крайниците, затруднения в зрението, говора.

- Припадък.

За горещите летни дни,

Класически ванилов сладолед

Оказва се, че любимият деликатес на всеки се приготвя много лесно и просто у дома. За да направите това, имате нужда от мляко, захар, сметана и жълтъци, плюс - малко свободно време. Необходими съставки: Мляко - 250 мл, 250 ml сметана (35%), 5-6 яйчни жълтъка, Захар - 90 г, Ванилин - 1 ч. л.

Приготвяне:

Млякото се сварява и се отстранява от топлината. Оставете да се охлади до 36-37 градуса. Смесете добре жълтъците с ванилия и захар (можете да използвате блендер). Налейте млякото в  сместа от жълтъците на  тънка струя без да преставате да разбърквате жълтъците. Сместа се поставя отново на слаб огън и се загрява, като се разбърква непрекъснато докато се сгъсти. За да определите готовността на съдържанието можете да проверите като поставите пръст по повърхността на използваната лъжица. Ако пръстовият отпечатък остане гладък, тогава сместа е готова. Оставете кремът да се охлади, след това го поставете в хладилник. След 1 час сметаната се разбърква с охладения крем и се излива в контейнер. Поставете сместа във фризера за 1 час. За да се получи гладката и равномерна структура на сладоледа без кристалчета лед трябва да извадите крема от хладилника веднага щом започне да се втвърдява. Разбийте сладоледа с блендер или миксер до премахване на възможно образуваните кристали в сместа и го поставете отново във фризера за три часа. Преди консумация леко размразете и поръсете всяка порция с настърган шоколад или ядки.

Щрихи от Родината

Църквата в Добърско – една 
неразгадана мистерия

Земите ни са изпълнени с храмове, за които се носят предания, свързани още с Първото българско царство. В планините се пеят песни за незнайни герои, а във всяко кътче на страната има лековити билки и води, които могат да помогнат на болния. Там, където Рила, Пирин и Родопи се срещат обаче има едно село с необикновен заряд и още по-необикновена църква.

Село Добърско се намира на 17 километра от Банско и ако попаднете в него, със сигурност ще се почувствате в друг свят. То е съхранило магията на малките къщи, сякаш накацали по склоновете на планината. Създава усещане за уют и топлота още с първите крачки, които всеки посетител прави. 

Легендата разказва, че едни от първите заселници по тези земи са ослепените Самуилови войници, които заради суровата зима спират там своя преход към Рилския манастир. В днешно Добърско те намират лековита вода, която успокоява болките в очите им и те остават, полагайки основите на прочутата Добърска школа за слепи певци. 

Легендата се преплита с исторически вярното, тъй като по онова време през тези земи е минавал основният път, свързващ Рилския манастир с атонската Света гора, а и до днес под църквата в селото извира аязмо, което не променя нивото на водата си нито през зимата, нито през лятото. Местните твърдят, че водата помага за очни проблеми и всеки, измил лицето си с нея бива излекуван. 

В исторически документ селото се появява за първи път през 1378 година, когато е издадена Рилската грамота на цар Иван Шишман. 

Чудните предания не спират дотук. Наблизо и надалеч селото е известно със своята църква – "Св. св. Теодор Тирон и Теодор Стратилат", а изключителното около нея започва още с покровителите й. Тя е единствената в България посветена на тези светци. 

Твърди се, че е построена през 1614 година, но голяма мраморна плоча, вградена пред олтара й, свидетелства, че това е станало през 1112 година. Има теории, според които тази плоча е пренесена от друго място и е знак на приемствеността, но в архитектурно отношение храмът е трикорабна базилика, характерна именно за периода на Първата българска държава. Тя е разположена на скромните 160 квадратни метра, но не мащабът й е впечатляващ, а образите, изрисувани по стените й. 

В църквата има над 460 изображения, много от които не следват общоприетите норми. Образите на свети Димитър и свети Георги например там са изобразени в цял ръст, а не на кон, както често се рисуват светците-войни. Добърско е едно от малкото места, където може да се срещне изрисувана в черква сцената Сретение Господне, както и образът на Исус Христос с вързана на плитка коса. 

В архитектурно отношение храмът се отличава още с иконостас, който е отделен от олтара със зид, на който пък са изобразени дванайсетте апостоли в цял ръст – рядко срещано явление по нашите земи. Според специалисти на това място за първи път светите братя Кирил и Методий са нарисувани като светци. Любопитен е и броят на образите на жени светици, който надхвърля 30 и допълва причините, поради които малката църква е толкова удивителна. 

Рамката на едно от изображенията на Богородица е с форма, която е неизменна част от символиката в християнското изкуство. Нарича се мандорла и по принцип се изобразява като сияние в овална форма, източено вертикално. В мандрола се поставят най-често образите на Христос и Богородица, но по-рядко се срещат и други светци. Чрез нея се подчертава светостта на религиозния образ и точно това може да се наблюдава в село Добърско. 

Съгласно средновековното разбиране, че творецът трябва да остане анонимен, тъй като не той, а Бог движи ръката му, живописците не са ни оставили имената си. Майсторът е рисувал основните сцени и светците, а калфата и чираците – второстепенните сцени и малките детайли. Тяхната работа е забележителна, тъй като иконостасът не е реставриран, а само е почистен от саждите между 1973 и 1978 година от реставратора Петър Попов и архитекта Златка Кирова.
Пожелаваме приятно и прохладно лято!

